מאיר כהן

ביוגרפיה

כהן נולד במוגדור שבמרוקו. בגיל שש בשנת 1961 עלה יחד עם משפחתו לישראל למעברת ירוחם. כעבור מספר שנים עבר להתגורר יחד עם משפחתו בדימונה. בנעוריו למד בתיכון "ליהמן" בעיר מגוריו.
בשנת 1973 התגייס לצה"ל במסגרת גרעין נח"ל והתנדב לצנחנים לגדוד הנח"ל המוצנח. כהן עבר הכשרה כלוחם ולחם במלחמת יום הכיפורים. בהמשך הצטרף לגרעין בנח"ל בקיבוץ צאלים. לאחר שירותו הצבאי בצה"ל למד לתואר ראשון בהיסטוריה והוראה באוניברסיטת בן-גוריון. בהמשך עסק בתפקידים שונים בתחום החינוך בדימונה, כמורה לשל"ח וידיעת הארץ, כמחנך ועד למנהל בית הספר התיכון "זינמן" כאשר במקביל לתפקידו סיים תואר שני בפילוסופיה יהודית באוניברסיטת בן-גוריון ותואר שני במדעי היהדות במכון שכטר בירושלים.
כהן מתגורר בדימונה, נשוי לנעמה ואב לשלושה ילדים. כהן הוא אחיה של רותי שטרית, אשת הפרסום, ורעייתו של השר לשעבר מאיר שטרית.

ראש עיריית דימונה

כהן הצטרף למפלגת ישראל ביתנו ורץ מטעמה בשנת 2003 לראשות עיריית דימונה. בבחירות התמודד כהן מול ראש העירייה המכהן מזה כ-15 שנים גבי ללוש (איש הליכוד) ומול ניסים פרץ (איש מפלגת העבודה) וניצח אותם לאחר שזכה ב-42% אחוזים מקולות הבוחרים.
בתקופת כהונתו של כהן כראש העירייה התפתחה העיר, ירדו אחוזי האבטלה בה ונפתח מרכז קניות ראשון בעיר.] לאחר מאבק הוגדל שטח השיפוט של העיר, כך שיכלול מפעלים שונים שבעבר היו שייכים למועצות האזוריות שסביבה; באופן זה הופקדו כספי הארנונה שהגיעו מהמפעלים בקופת העירייה, שאפשרה לשפר את רווחת תושבי העיר. מאבק זה העלה את המודעות לנושא חלוקת המשאבים בין הרשויות המקומיות ובין המועצות האזוריות, מה שהוליד לימים את העברת תשלומי הארנונה של בסיס חיל האוויר בנבטים לעיריית דימונה.
בשנת 2008, נבחר כהן לכהונה שנייה לתפקיד ראש העיר. במהלך כהונתו זו, הוביל כהן מספר מאבקים חברתיים, ביניהם המאבק להורדת מחירי המים, המאבק לחלוקה צודקת של הקרקעות בין המועצות האזוריות לערים, ואף עמד בראש מטה המאבק של השלטון המקומי נגד צמצום תקציבי הרווחה והחינוך ברשויות המקומיות.]
במהלך כהונתו קידם כהן פרויקטים רבים כמו חיזוק תחום התרבות שבא לידי ביטוי בהקמת תיאטרון דימונה בשנת 2010, הפועל בשם "מעבדת תרבות" בשיתוף עם מפעל הפיס; הקמת סינמטק והרחבת סל התרבות; הקמת מרכז הצעירים בעיר; פיתוח סביבתי וטיפוח חזות העיר. העיר זכתה מספר פעמים באות העיר הירוקה לגינון ואות מגשים ישראל יפה מטעם בית הנשיא. בתקופת כהונתו הוקם חדר מיון קדמי המתקדם באזור, וחוזקו תשתיות התחבורה לעיר באמצעות פתיחת מסוף נוסעים של רכבת ישראל והארת כביש דימונה באר שבע.
במהלך כהונתו, בספטמבר 2010, נבחר על ידי מגזין "דה מארקר" של עיתון הארץ לאחד מ-101 המשפיעים בישראל, בנוסף נבחר פעמיים על ידי עיתון מעריב לאחד מעשרת ראשי הערים הטובים בישראל. ב-2012 דימונה בראשותו של כהן נבחרה לאחת מ-10 היישובים הירוקים בישראל על ידי "קלינטק”.
בינואר 2012 נבחר לתפקיד יו"ר הרשות לפיתוח הנגב.

חבר כנסת ושר בממשלה

בשנת 2013 התמודד מטעם מפלגת "יש עתיד" בבחירות לכנסת ה-19 ונבחר כחבר הכנסת. בפברואר 2013 הושבע כחבר הכנסת והתפטר במקביל מתפקידו כראש עיריית דימונה.
עם כינונה של ממשלת ישראל השלושים ושלוש מונה לשר הרווחה והשירותים החברתיים.
יזם את הקמתה של ועדת אלאלוף במשרד הרווחה לבחינת מצב העוני בישראל. בתקופת כהונתו אושרה תוספת בת מיליארד ש"ח למשרדו לצורך סיוע לרווחת ניצולי שואה.
בדצמבר 2014 פרש מהממשלה, יחד עם יתר שרי יש עתיד, בעקבות פיטוריו של ראש התנועה, יאיר לפיד, ממשרת שר האוצר.
לקראת הבחירות לכנסת העשרים הוצב כהן במקום הרביעי ברשימת מפלגת יש עתיד, ונבחר לכנסת. באוקטובר 2015 מונה לסגן יושב ראש הכנסת.
לקראת הבחירות לכנסת העשרים ואחת הוצב כהן במקום השני ברשימת מפלגת יש עתיד. ברשימה המאוחדת עם מפלגות חוסן לישראל בראשות בני גנץ ותל"ם בראשות משה יעלון, רשימת כחול לבן, הוצב במקום השישי ונבחר לכהונה שלישית בכנסת כשקיבלה הרשימה 35 מנדטים.